**Anne Tootmaa** (sündinud 3. augustil 1961) on Muhu päritolu tekstiilikunstnik, Saaremaa kunstistuudio omanik.

Ta on Eesti Kunstnike Liidu ja Eesti Tekstiilikunstnike Liidu liige.

Elukäik ja töö
--------------

Muhumaal sündinud kahe lapse ema. 1985. aastal ERKI tekstiilieriala lõpetanud tarbekunstnik on loonud trükitekstiile, maalinud siidi ja akvarelle, disaininud rõivaid, viljelenud land-arti. 2018. aasta seisuga elab ja töötab Saaremaal, kus peab oma kunstistuudiot, galeriid, loomekeskust ja erakunstikooli.

### Saaremaa Kunstistuudio

Alates 1992. aastast suvest on ta juhatanud omaloodud Saaremaa Kunstistuudiot Kuressaares, kus eesti kaasaegset kunsti tutvustav näitusetegevus on ühendatud erakunstikooli tööga. Asutus loodi eesmärgiga pakkuda ruume kunstnikele, kus neil oleks võimalik nii töötada kui ka oma teoseid eksponeerida.

Asutamisest alates on Kunstistuudio tegelenud kunstivaldkonna propageerimise ja tutvustamisega, kunstisündmuste ja näituste korraldamisega ning koolitustegevusega. Alates 1998. aastast tegutsetakse Kunstistuudiole kuuluvas hoones. 2007. aastal sisustati stuudio klaasisulatus- ja keraamikaahjudega, glasuurimisahju ja keraamika sisseseadega. Aastate jooksul on stuudio varustatud töövahenditega, mis lubavad valmistada eri kunstiliikide tooteid (tekstiil, keraamika, nahkehistöö, disain, klaasikunst, maal, graafika, joonistamine).

Alates 1993. aastast kuni käesoleva ajani tegutseb Saaremaa Kunstistuudio laste, noorte ja täiskasvanute kunstialase koolitajana korraldades regulaarselt kunstikursuseid, kunstinäitusi ja kunstiüritusi.

26 tegutsemise aasta jooksul on Saaremaa Kunstistuudio korraldanud üle 300 näituse ja näitusmüügi nii oma galeriis, kui ka teistes Eesti ja välisriikide näitusepaikades.

### Erakunstikool ANNE

2004. aastast hakkas tegutsema **Saaremaa Kunstistuudio Erakunstikool Anne.** Kursused toimuvad väikestes gruppides, kus juhendajatel on aega tegeleda kõigi huvilistega individuaalselt. Kursused on eri vanuserühmadele – mudilastest täiskasvanuteni. Kunstikoolis on läbi viidud vähemalt 450 kursust, koolitust ja töötuba, mille käigus on kunstialaseid teadmisi ja oskusi arendanud üle 6000 eri vanuses inimese. Kursuste näiteid 2018. aasta seisuga: "Joonistamine", "Maalimine", "Keraamika", "Klaasistuudio", "Kompositsioon", "Kunstiajalugu", "Vormiõpetus", "Moeparadiis", "Paberstuudio", "Meisterdamine poistele", "Mudilaste loovustund" ning samuti "Joonistamine ja maalimine noortele ja täiskasvanutele". Kursusi korraldatakse kunstigaleriides ja töötubades Saaremaal, Muhus ja Hiiumaal. Soovi korral kohapeal lasteasutustes, koolides ja ettevõtetes.

### Kunstistuudio Loomekeskus

Eelmainitutest kasvas välja 2018. aasta suvel **Saaremaa Kunstistuudio Loomekeskus.** Tegu on rendistuudiote ja avatud kontoriga, kuhu on oodatud kunstnikud ja loomeettevõtjad töötama ja oma töid eksponeerima, pakkudes neile vastavaid ruume ja vahendeid. EAS toetas Saaremaa Kunstistuudio taristu arendamise projekti Euroopa Liidu Sotsiaalarengu Fondi vahenditest. Piirkondliku kunstikeskusena pakub Saaremaa Kunstistuudio kunstnikele ja kunstiettevõtetele häid tugiteenuseid, mitmekülgset kunstialast koolitust ja erinevaid kunstiüritusi. 

### Loomingu iseloomustus ja kunstniku isiksus

Anne Tootmaa on 1985. aastal ERKI tekstiilieriala lõpetanud tarbekunstnik. Ta on loonud trükitekstiile, maalinud siidi ja akvarelle, disaininud rõivaid, viljelenud *land-art*'i. Loomingut iseloomustavad erksad, värskelt mõjuvad kooslused. Värvikasutus on isikupäraselt silmatorkav. Siidimaalidel on värvide sulamine mänglevat kerge, tuntavalt lennukate joontega on moodustunud erinevad mustrid ja kujundid. Trükitekstiilid on konkreetsemate kujunditega. Tema akvarellmaalid on inspireeritud merest ja erinevate maade loodusest, väljendades hetkelisi tundeid. Teosed on emotsionaalsed ja vabad.

Anne Tootmaa iseendast: "Olen oma natuurilt maalija. Mulle meeldib nautida, kuidas värvid kangal voolates moodustavad erinevaid mustreid ja kujundeid. Siidimaal on minu jaoks loov ja emotsionaalne väljendusvahend, kus olen nagu võlumaailmas. Siiditrüki tehnikas tekstiilide kujundamine on konkreetsem tegevus ja tulemus piiritletum. Kahe tehnika viljelemine tasakaalustab minu olemuse erinevaid tahke".

Hariduskäik
-----------

Õppis aastatel 1973–1979 Viktor Kingissepa nimelises Kingissepa 1. Keskkoolis ja 1980–1985 Eesti Riiklikus Kunstiinstituudis.

Täiendanud end 1991. aastal majanduse alal Market Economy Centre'is, 1991. aastal tekstiilitrükitehnikate alal Taanis, 1994. aastal kunstipedagoogika alal Pedagoogikaülikoolis, 1994. aastal kursusel "Personaalne mõjukus" õppekeskuses Tõru ja 1996. aastal kursusel "Juhi sotsiaalsed ja kommunikatiivsed oskused", EVL.

Töökäik
-------

* 1980–1985 Tallinna 55. Keskkooli kunstiringi juhendaja
* 1985–1991 Kuressaare Kunstikooli õpetaja
* 1996–2002 Kuressaare Ametikooli dekoorieriala kunstiõpetaja
* 1992 Saaremaa Kunstistuudio juhataja

Looming
-------

### Tähtsamad projektid

* 1993 "I Öseli Kunstipäevad" Kuressaares
* 1994 "II Öseli Kunstipäevad" Kuressaares
* 1995 "Moodsa Kunsti Päevad" Saaremaal koostöös Sally Stuudioga
* 1996 Vaimsete puuetega kunstnike kunstiõpe professionaalsete kunstnike juhendamisel Sõmeral, Saaremaal
* 1997 "UFOga paradiisi" vaimsete puuetega kunstnike kunstiprojekt ja näitus galeriis "Vaal" Tallinnas
* 1998 Rahvusvaheline kunstiprojekt "Inglid" Stockholmis, Rootsis
* 2000 J. Kölerile pühendatud kunstiõppeprojekt "Peegeldused" Kuressaares, "Rohelise nuustiku joonistusvõistlus" ja näitus "President Lennart Meri"
* 2001 "Avatud Ring" rahvusvaheline land-art Kuressaares
* 2002 Saaremaa Kunstistuudio 10 aastapäevale pühendatud "Perekunstipäev" ja näitusprojekt "Valguse poole" näitusprojekt Kuressaares
* 2002 Näitusprojekt "Talsi kunstnikud Saaremaal" Kuressaare Piiskopilinnuses ja Saaremaa Kunstistuudio Galeriis

### Näitused

* 1985 I moekunsti näitus Pirita näitustekompleksis
* 1987 Minitekstiilinäitus Tallinna Linnamuuseumis
* 1991 Isikunäitus galeriis MOLEN Tallinnas
* 1991 Tekstiilinäitus RØnnes Bornholmi saarel (Taani)
* 1992 Tarbekunstnike grupinäitus Kuressaare linnuses
* 1993 Isikunäitus Mustpeade Maja galeriis Tallinnas
* 1994 Kaksiknäitus koos Külliki Järvilaga Chaplini kunstikeskuses
* 1994 Tarbekunstinäitus Tallinna Kunstihoones
* 1995 Saaremaa kunstnike näitus Vammalas (Soome)
* 1998 Land-art workshop ja näitus Bolnås (Rootsi)
* 1999 Osalemine üle-eestilisel Väikesel kanganäitusel
* 1999 Siidimaalinäitus Saaremaa Kunstistuudio galeriis
* 2000 Osalemine vabariiklikul näitusel VISIOONID tööga "Palved"
* 2002 Triibuvaip Kastellanimajas Tallinnas
* 2003 "Kättevõtmise asi" Tallinna Kunstihoones
* 2004 Saaremaa kunstnike ühisnäitus "Armastuse laev", Saksamaal Rügenil
* 2012 Ühisnäitus Ave Paluga "Puhkemine"

### Varasemad publikatsioonid

* 1998–1999 Kunstiõpetuse artiklid ajalehes Saare Nädalaleht
* 1997–2003 Kunstiteemalised artiklid ajalehes Meie Maa
* 1997 "Vaimsete puuetega inimeste kunstiõpetus" Chaplini Kunstikeskuses rahvusvahelisel kunstiõpetuse sümpoosionil[*viide?*]
* "Õndsate kunst"[*viide?*]
* "Kunstnik kunstiõpetajana" – ettekanne Stockholmis rahvusvahelise kunstiprojekti "Inglid" raames[*viide?*]

Liikmesus
---------

* 1993 Eesti Tekstiilikunstnike Liit
* 1994 Eesti Vabahariduse Õpetajate Selts
* 1995 Eesti Kunstnike Liit

Viited
------

1. ↑  Elulugu Facebookis

Välislingid
-----------

* https://www.kunstistuudio.ee
* 
* 
* 
* 
* 
*